khistorydata/jeongjo-sjw-relations huggingface dataset:
정조 9년 · 목
講孟子。○予曰。卿之今日入來。可謂奇幸矣。左議政洪樂性曰。臣亦不自意今日復登文陛矣。幸蒙恩造。得有此日。不知所達矣。仍奏曰。臣之無妄一疾。幾至難言。而王靈所曁。雖云向差。戶庭之間。亦難出入。賓對有命。擔舁入來。獲近耿光。第念臣雖無病服勤。猶且無補於廟謨。況此三朔淹病。一味虛縻。臣心悚惶。猶屬餘事。殿下何不顧國事之叢脞。終蘄於宿德之更卜耶。是臣今日區區之望也。予曰。予非不知廟務之積滯。而其奈重卜之無其人何哉。金領府則篤老且病。徐判府則欲其少休。金判府宜暫閑卷。兩李判府。亦是老病。無故者只是鄭領敦寧一人。而此亦纔已以病免矣。次對之屢月不行。非不可悶。而取考前例。則數十年前。多有只行原任次對之時。辛巳近例。亦無時任。幾至三朔矣。顧今世道朝象。比諸其時。不知落下幾層。大臣之一日曠位。固可憂也。卿是宿德。立朝且久。實合於目下救時之策。今日造朝。誠云幸矣。樂性曰。枉國事。毫無所益。而自來昏錯。無往非罪。臣豈有一半分救時之策乎。予曰。近日事無不可知者。百度之叢脞多矣。紀綱之委靡極矣。人皆欲自就死地。比如火病之餘。未脫危域。得生道然後。可以下手。此可喩於卿之調病矣。在今之道。惟思牛溲馬渤俱收幷蓄之道。專以不傷人爲主可也。委靡之極。則振刷亦當有其時矣。卿之三朔滯病。委任不遞者。予豈無料量而然也。此政休養生息之時。當世救時之才。予則曰非卿莫可。樂性曰。臣之昏迷無識。何往非愆。而至於紀綱振刷之責。尤非臣力量之所期。四年尸位。無所對揚者。今豈有收拾之望乎。雖以臣治病之方喩之。或用補劑。或用峻劑。然後始得差道。如或一向委置。則何以責效乎。今日之不計顚仆。冒沒登對。專爲此也。亟下體諒之命焉。予曰。旬望之暇。不是難事。便宜調攝。亦何妨也。樂性曰。 陵幸當前。而臣以時任。亦難陪扈。有臣如此。生不如死矣。予曰。時任留都。亦多前例。卿勿辭焉。樂性曰。俄承聖敎。以諸原任之宜令閑養爲辭。體下之恩。非不代感。而臣則獨未蒙一視之恩。何殿下厚於彼而薄於此也。予曰。予之委任於卿。實則厚於卿而然也。日前金領府登筵。誠爲奇幸。卿之今日登對。亦云幸矣。金領府登筵之後。凡節近復何如云耶。工曹判書金華鎭曰。無他添症。一向粗安矣。予謂樂性曰。今日見卿幸矣。此後則益加愼攝焉。仍命陳廟謨。樂性曰。別無時急稟處。雖有數件可達之事。而臣之病餘昏錯。不敢長語。以俟後日請稟處。予曰。惟。予曰。今番監試後所聞何如。樂性曰。場屋至嚴。榜亦善出云。而二所試官之前後錯誤。亦似出於操心之太過而致此也。予曰。二所事。屢度所犯。雖非試官之罪。而一事二事。轉輾犯科。故罪亦自推考而至於不敍。末乃禁推。反似從輕。蓋以其俱非大罪故也。大體丙申以後。無科禁之少緩矣。今何以致此耶。樂性曰。今番果爲至嚴。此後設科。如是不解。則可無慮也。予曰。豈其然也。樂性曰。俄見北伯狀啓。以廿日發巡云。在前 陵幸時。每有前期下敎矣。予曰。遠 陵經宿。然後道臣始境上出待云。今番則雖無下敎。自可無拘矣。樂性曰。世子宮相見禮。曾有秋涼後爲之之命矣。今已秋涼。待來月擇日行禮。不勝區區之願矣。予曰。連爲好過。且善遊嬉。而難於粧束見賓。姑俟之好矣。予曰。其間 園所役。幸已告竣矣。樂性曰。 園役告完。誠爲慶幸矣。臣亦獲參前日董事之列。故淹病之中。雖未效奔走監董之誠。而屢次送人看審。則諸臣善於監董。訓將之筯力。聞甚稀貴矣。予曰。訓將看役後。凡節有勝云。誠奇異矣。且訓將之效勞於國事多矣。今番 園所終始董役。勞勩不些。且於 明陵元陵。曾有監董之勞。而至於今番 園所之役事。甚稀貴矣。酬勞之典。宜無所惜。而以其更無可加之資。故只施錫馬之例賞矣。今春以後。彼雖辭勳。而予則視同勳臣。非但此也。其家自是勳戎之舊。事當自別。近聞重臣具允明加階輔國之後。有追贈其生養家之例云。訓將雖是支派。且經判中樞。援例許施。亦無不可。卿於退出後。問于銓曹。依重臣例爲之事分付。予曰。前吏判與戶判。同爲立朝。豈不好耶。樂性曰。果然矣。予曰。前吏判則予自宮官時已知其人。戶判亦非齟齬之蹤。而每有退步底意矣。今幸回心。反近於時樣矣。仍命戶判趙㻐曰。輦路積石不可久置。速爲輸出也。㻐曰。匠手相妨。待了役後。方欲繼始改築之役矣。予曰。曾前 慈慶殿創建時。所餘土石。積置禁中。便成邱陵。仍爲射亭矣。近聞其下有井泉湮廢云。故使之修治。則井泉果依舊。而其土石。則出給戶曹矣。戶判方欲以此改築賓廳後造山云。若然則可謂事業矣。樂性曰。如是修治則誠好矣。刑曹判書李在簡曰。犯禁儒生中。逃躱者皆未捕得。所現捉者。只是一人。而其供多遁辭。此則自臣曹當照律。其餘人。亦發關該邑。捉來照律似好。故敢達矣。予曰。依。㻐曰。各處修改。雖自戶曹爲之。而以其護守之不謹。故曾未幾何。又復頹廢。數年之間。更請修改。此爲該曹難支之弊矣。雖以今番闢入齋言之。年前修理。可謂一新。而今又請改。豈不可悶乎。予曰。果然矣。闢入齋事。昨年以先正奏建之舊甲重回也。故特令修繕矣。今又如是。該掌務官。自卿曹草記請罪也。且以軍兵直所事言之。戶判之言。亦無怪矣。司僕修改。每自司僕自當。此可援例。御將亦經禁將。所見何如。副司直李柱國曰。營門則異於司僕。不可自當修改。而該曹則申飭計士輩。劃給容人物力。營門則使將校監董。然後可以捄弊矣。㻐曰。以其修改之自修改。守護之自守護。故每致此弊矣。予曰。議政府鑞 牌事。果於何時始廢云耶。樂性曰。似是不久。事當復舊。而皂隸加數之際。雇立經費。亦可念矣。予曰。大典通編。旣以復舊載錄。則又豈可以皂隸之故。還廢之耶。大抵文獻之固陋。莫如今日。雖以鑞牌事言之。決是百年內見廢之事。而人無知者。豈不慨然乎。仍命前黃海監司洪秉纘入侍。予曰。目下民事何如耶。秉纘曰。去月雨水之後。多所受傷。似不免災年矣。予曰。海州雨水。所聞可驚。果何如乎。秉纘曰。雨始於山底。及於浦口。而其間人家之漂沒。爲近百戶。此則詳陳於於聞中。而田畓之被災處。亦多全失矣。予曰。漂戶接濟之方。自朝家略有顧助。而果皆有奠居之望耶。死者已矣。生者之靡室靡家。尤豈不可矜乎。秉纘曰。臣於在營時。與該守令奉揚朝家德意。各別顧恤。期於奠接之地矣。予曰。海州外他邑。亦何如。秉纘曰。通一道。無可謂豐登之處。而大體似不至設賑矣。予曰。卿與新伯往復。善爲誠心賙救。則雖不關由於朝家。自多飢民之蒙利矣。秉纘曰。今年海西獨蒙劃災之恩。此實莫大之惠。而所劃之災。尙有不足之慮。綿農亦多被災處矣。予曰。邑弊民瘼。別無大段可奏者耶。昨年經勅之後。亦無弊端乎。秉纘曰。以當者都監名色革罷之故。民皆蹈舞云矣。承旨李亨元曰。兵符旣已造成。坼營則當以諭旨下送。而守摠兩營。亦以諭旨擧行乎。予曰。牌招傳授。承旨出去。以啓辭爲之好矣。
정조 9년 · 강
命畿營支放及軍需。以年還劃給。
정조 9년 · 목
左議政洪樂性啓言。卽見京畿監司金思穆報辭。以爲本營將士支放及軍需所用。擧皆取用於各樣耗條。而壬癸兩年停退。尙在未捧。耗條殆半減縮。應下不足之數。穀爲二百餘石。錢爲五百餘兩。他無措劃之策。今年牟還加分耗條中。限六百六十二石。特許劃給爲請矣。該營壬癸兩年之停退者。尙未準捧。應下不足。勢所固然。兩年不足之代。皆自朝家有所劃給。則今此所請。亦當有區處之道。今年牟還加分耗條中。依此數請取用。從之。
정조 9년 · 강
命表咨謄錄釐正。從速了當。
정조 9년 · 목
左議政洪樂性啓言。承文院表咨謄錄釐正事。嶺伯鄭昌順。副司直李崇祜同爲監董矣。昌順出外後。崇祐有難獨當云。判尹鄭昌聖。使之同爲監董。請從速了當。從之。
정조 9년 · 강
陵幸時。命留都守禦廳爲之。
정조 9년 · 목
兵曹判書趙時俊啓言。 陵幸時弘化門外留都。守摠兩營輪回擧行矣。何營爲之。敎以。以守禦廳爲之。
정조 9년 · 강
命式年武科初試。還宮後設場。
정조 9년 · 목
兵曹判書趙時俊啓言。今此式年文武科初試。定在九月初四日。而與幸行相値。武科則勢難設場矣。敎以。係是京鄕幷設之日。有難進退。伊日則二所試官詣試所。只令會同。還宮後設場。
정조 9년 · 강
命宣薦禁軍。依元禁軍例間差。
정조 9년 · 목
兵曹判書趙時俊啓言。凡禁軍口傳之規。有原納馬終制納馬。次第口傳矣。禁軍則一般。規例則各異。其在一其制之道。不無斑駁之嫌。而宣薦禁軍。亦願其互相塡差。此後則宣薦禁軍之終制納馬者。亦依凡禁軍例。與原納馬者。請聞雜塡差。敎以。將臣各陳所見也。副司直李柱國啓言。凡禁軍有原納馬終制納馬遞來納馬之規。原納馬數三人塡差後。終制遞來。各一人塡差。而至於宣薦禁軍。則元無此規。今若依原禁軍例爲之。則終制之類。雖有速塡之效。原納馬之人。似無所願。副司直徐有大啓言。禁軍口傳之規。旣有原納馬終制邊將遞來等名色。互相塡差。而宣薦則毋論終制與原納馬。只從納馬次第而口傳。故終制之類。不無淹滯之歎。此後則宣薦禁軍。亦依元禁軍例。終制納馬者。一體間差。似好矣。時俊啓言。毋論塡差之差先差後。旣曰禁旅。則凡禁軍與宣薦禁軍口傳之法。分而二之者。甚非一其制之道矣。從之。
정조 9년 · 강
命銅龍門修繕。自戶曹依前主管。
정조 9년 · 목
副司直徐有大啓言。銅龍門入直軍兵處所。依下敎。因司僕例。雖自本營添造。此後不可因以爲例。凡係營造修繕之役。旣自戶曹主管。依前擧行。似好矣。敎以。所奏不無意見。出擧條。令該曹稟處。
정조 9년 · 목
政院以來月初一日啓稟也。
정조 9년 · 강
坡州儒生趙心鎭等上疏。請坡山書院追配釐正。賜批。
정조 9년 · 목
疏略曰。臣等所居之鄕。卽諸先賢杖屨之所也。有若先正臣文成公李珥。故參贊臣忠肅公白仁傑。故處士文貞公臣成守琛。先正臣文簡公成渾。前後相繼。講明道學。乃若忠肅公仁傑。師受於先正臣趙光祖之門。而麗澤於李文成成文貞兩先賢之間。當時及門之列。文簡公乃其嫡傳。而學者稱之曰休庵先生。又況三更獨啓。萬古精忠。至誠回天。隻手扶社。顧其道學節義。實爲後學之宗仰。允合於朝家崇享之典。在昔 孝廟朝。遂建諸賢院宇於州玆土。而李文成俎豆之所。別立一祠。卽今柴[紫:I-BUILDING]雲書院是也。成氏兩先賢及白忠肅公腏享之所。幷在一院。卽今坡山書院是也。方其位次之序列也。先正臣文正公宋時烈。故相臣閔維重以爲。成守琛白仁傑。道學年德。不可軒輊。難於主壁。各設東西賓主之位。東卽守琛。西卽仁傑。而文簡公位次。就東壁下第二位。蓋嫌於壓尊故也。一院之中。有賓主之禮焉。有父子之序焉。有師弟之分焉。至于今享禮之罔愆矣。今春本州儒生。以成守琛之弟贈直提學臣守琮追配事。封章得請。而不合事面。托以尙齒之義。仁傑位次。任自降置。而乃於西壁第一位。特奉守琮位版。是則兄弟分賓主之位。而師與弟反爲對坐於其下也。是果安於情禮。而不乖於祀典耶。此不過曰鄕黨尙齒。而院宇妥虛靈之地。初未有序齒之文。原享追配。先後自別。不可以年齒易座。蓋仁傑之於守琮。有同門之誼。渾之於仁傑。有師生之義。故一堂揭虔。定其位次者。實合情文之固然。夫以 文廟腏享之大賢。乃反隅坐於父師之前者。豈非美典而州鄕之盛禮歟。今乃以追配而反居原享之上。以師位而降對門弟之座。禮旣乖當。事欠尊敬。亟命攸司。正其序次。俾復賓主之舊位。無使先後之易次。批以。爾等退修學業。
정조 9년 · 강
驪州儒生李聖翊等上疏。請孤山書院曺漢英等從享。賜批。
정조 9년 · 목
疏略曰。臣等竊伏念贈吏曹判書夏興君文忠公臣曺漢英。自其少時。經術文章。負望士林。而尤以名節自勵。粵。我 英宗丙子。 賜祭斥和諸臣。 筵敎有曰。金尙憲曺漢英與三學士。生死雖殊。其所忘身秉義則實無異同。噫。春秋牲醴之享。尙無其所。臣等所居之鄕。卽漢英生長之地。而前朝忠臣李存吾之祠。適在於漢英舊宅一壑之內。此是 肅宗朝賜額孤山書院也。孤忠直節。前後媲美。而遺祠舊基。密邇同崗。爰擧追配。實合事宜。又謹按前朝臣安城郡事尹忠輔。曁麗運告訖。投紱歸隱。此與吉再徐甄諸賢。同其志也。自號高麗處士。日登高崗。望松京。焚香拜祝。後人名其崗曰王望峴。今其故宅。山歸然獨存於孤山之北。古所稱鄕先生沒而祭於社者。忠輔其人也。與李存吾曺漢英。幷華一里。齊光百世。三賢志節。無愧於一祠之同享。特命兩賢幷許從享於孤山書院。以勸忠節。以樹風聲。批以。有難續之追配。爾等退修學業。
정조 9년 · 강
京居儒生閔致謙等上疏。請考巖書院權尙夏配享。賜批。
정조 9년 · 목
疏略曰。先正臣文純公權尙夏。卽先正臣文正公宋時烈嫡傳之門弟也。惟彼湖南之井邑縣。卽文正受後命之地也。後來人士。院而享之。猗我 肅宗大王賜額曰考巖。薦紳章甫之道南州而禮是院者。莫不慨然於文純之不同其享。蓋師弟衣鉢之傳。政在於此地故耳。大凡文正俎豆之所。雖在遐陬僻邑。而爲文純未嘗到之地。考德幷享。尙無不可。況於州玆土乎。文純之配食文正。以時考之。則不亦宜乎。亟命配享於考巖書院。以光聖德。以幸斯文。批以。爾等所請。尙云晩矣。書院無配享之規則已。不然。以文純配文正於考巖。夫孰曰不可。況今正學纂莽。士之講明之功。予嘗以是慨歎。文純公權尙夏。特許配食考巖書院。當遣近侍致祭。爾等知悉。
정조 9년 · 강
遞承旨趙鼎鎭李祖承柳焵金夢華。以李漢豐趙興鎭徐龍輔洪仁浩代之。
정조 9년 · 목
敎曰。以章甫籲閽。在所當審。豈敢如是屑越。坡山位次事。非朝廷所知。孤山配享事。亦非緊重。而一日內。兩章幷捧。烏在其重儒疏之意乎。同副則新入之故。無怪其未能致察。在院諸承旨之噤口無一言。極爲駭然。一幷遞差。該房理難獨逭。亦爲遞差。又敎曰。承旨前望單子入之。待下批。牌招察任。
정조 9년 · 목
以鄭萬始爲執義。洪宗藎爲司諫。許晊爲掌令。韓商新李敏采爲持平。金東淵爲獻納。韓光植爲正言。
정조 9년 · 강
重推守禦使鄭尙淳。
정조 9년 · 목
政院以尙淳謂有身病。不爲膺命啓稟。敎以。雖文宰。卽是將任。而牌招不進。大關分義。雖未知實病之如何。事體所在。極爲駭然。爲先從重推考。更卽牌招。傳授兵符。
정조 9년 · 강
命權★(衤+嚴)罷黜。朴暉等照律。金載翼等議處。成均館掌務官拿處。
정조 9년 · 목
義禁府啓言。洪州前牧使權★(衤+嚴)。稅船致敗。雖在移職之後。旣是交符之前。則不善護送。難免其責。罷黜私罪施行。二所入門官學錄朴暉。昏謬溺職。照律杖八十收贖。奪告身三等。私罪施行。西學訓導李聖輪。巫女接置。雖歸爽實。學儒妄率。難免不飭。照律笞四十收贖。附過還職。幷允之。又啓言。二所收券官金載翼謄錄官高宅謙原情。泛稱遲晚。請幷刑推。繕工監前副奉事喪人鄭東輔顯陵前奉事尹守翼原情。泛稱遲晩。東輔喪人。請徐刑推議處。守翼及二所監試官高廷憲。請刑推。幷敎以。除刑推議處。○戶曹啓言。闢入齋新建屬耳。豈有頹陷修改之弊乎。俄於筵中。有所陳達。而後弊所關。不可無警。成均館當該掌務官。請拿處。允之。
정조 9년 · 강
惠慶宮進服蔘橘茶。命自今日限二貼煎入。榻敎也。
정조 9년 · 강
大司憲尹承烈疏陳私義乞遞。仍附懲討。賜批。
정조 9년 · 목
疏略曰。第玆見叨之職。有非筯力自效之地。且臣於前啓中尹得孚事。有同人族黨私義難安之端。前後臺臣之如臣情地者。輒皆陳懇自引。俱蒙體諒。亟命削臣職治臣罪。臣不敢以見職自居。而敢此附陳。今夫君讎國賊。孰無臠肉寢皮之心。而猶未免姑息。致使元惡大憝。偃處私第。而喙息自如。移置平陸。而罪名反輕。臥死牖下。而孥籍不加。經斃獄中而刑訊不及。且以向日事言之。伏莽之凶莫售。殲魁之典遄降。懲討不嚴。隄防漸弛。此豈所望於聖明哉。三司所請。幷賜允從。批以。所陳已諭諸批。卿其勿辭行公。
정조 9년 · 강
命瑞蔥臺內試射時頒賞。訓局戶曹司僕外。切勿待令。
정조 9년 · 목
敎曰。曾以此意申飭。而瑞蔥臺內試射時頒賞。兵曹及各營不必待令。而近聞亦猶襲謬爲之云。更爲申飭。訓局戶曹司僕外。勿論吏郞郞吏與賞物。切勿如前待令。以爲除弊之地事。申明分付。仍命此傳敎分付于兵曹及禁禦兩營。
정조 9년 · 강
分揀時囚兪漢絅。
정조 9년 · 목
義禁府啓言。二所禁亂官兪漢絅原情。泛稱遲晩。請刑推。敎以。移送之後。中路見失。非禁亂官之罪。分揀放送。
정조 9년 · 강
遣承旨詣 宗廟景慕宮。奉審摘奸。
정조 9년 · 목
具戎服。自內詣春塘臺陞座。小開門吹打。依例擧行。仍行試射訖。○敎曰。瑞蔥臺內試射時。騎篘三中宣傳官申暹。駕前出身南允卨。駕後禁軍魚夏淵崔景錫李枝英。折衝趙世寬。柳葉箭五中事知出身睦重秀。四中別軍職朴思儉。敎鍊官嘉義金祥善。三中四分駕前出身廉重鉉。倂加資。騎篘三中武藝別監林百春。直赴殿試。柳葉箭四中別武士龍有翼。邊將除授。又敎曰。日傘事知一人。今日加資。因此思之。節目事知卽啓下。日傘事知則不爲啓下。事甚不均。此後一體啓下事分付。又敎曰。取考瑞蔥臺試記。更思之。均是騎篘三中。而駕前一人駕後三人。依例加資。壯勇衛二人。以馬兵例熟馬帖賜給。事甚斑駁。渠輩豈無向隅之歎乎。壯勇衛朴枝萬等二人。一體以加資改付標。該房知悉。○還內。
정조 9년 · 강
以金宇鎭爲承旨。前望也。
정조 9년 · 목
以趙城鎭爲大司諫。朴聖泰爲執義。尹長烈爲副修撰。金頤柱爲副摠管。
정조 9년 · 강
命使名改以謝恩兼冬至使。
정조 9년 · 목
承文院啓言。今年使行。謝表兼付爲七度。溯考已例。則賜册賜物。詔書順付。方物停止等謝恩。俱係有方物。而今雖因皇旨。不送方物。似不可無緣由別咨。以此撰咨。同爲賚去。使名請改以謝恩兼冬至使。允之。
정조 9년 · 강
命前摠使李昌運給牒敍用。
정조 9년 · 목
敎曰。向來處分。不過按法。究其本事。非入已則丁寧。到此爲日稍久。前摠戎使李昌運給牒敍用。
정조 9년 · 목
刑曹以春穦等照律啓稟。幷允之。敎以。柳春穦功減一等。洪載淵功議各減一等。李觀賢議減一等。洪向德李運彬丁志德洪絲浩李延喆等功減一等。
정조 9년 · 강
御春塘臺。行抄啓文臣親試及秋到記。抄啓試官吳載純鄭民始朴祐源李秉模金宇鎭徐鼎修。考官徐命善金履素申大升朴天衡李祖源洪仁浩李敬一。讀券官鄭存謙徐有隣沈豊之徐龍輔李集斗洪文泳李鼎運。
정조 9년 · 목
具翼善冠袞龍枹。乘輿出貳極門。詣春塘臺。降輿陞座。予曰。左相之病。近復何如云耶。命善曰。近漸差可云矣。予曰。時任有故。久未行賓對。廟謨之曠滯可悶。目今無故者。只領敦寧一人矣。命善曰。然矣。予曰。近日東風。得無痒稼之慮否。命善曰。不至多日。姑無爲害云矣。予曰。今日欲設食堂。卿等與諸試官抄啓文臣承史侍衛同參好矣。仍命大司成率諸生。登臺上成班。豊之率諸生成班訖。進曰。齋任中李勉永林豐鎭李興慶三人。皆不入參。請依例施罰。予曰。前例何如。豊之曰。限三年停擧矣。予曰。依此爲之。成班儒生中。東齋掌儀。斯速差出。使之參班也。豊之以朴宗雨差定仰達。予曰。惟。命善曰。故判書朴泰恒之孫矣。仍命食堂訖。○以擬宋太子賓客李沆等。謝於入對東官之日。諭以朕以太子仁孝賢明。今立爲儲貳。當須正人輔之。卿等可盡心調護。不暇朕多訓也爲表題。○予曰。上齋生中。如有別試講者。使之從自願應講。音釋除之也。豊之奏曰。上齋生則別無願應講。學齋任中六人自願矣。仍命進講。乘輿出。命兵曹參議柳誼曰。申飭場中。一如殿座時。限畢場。毋得雜撓也。至光德門。命戶曹郞廳具膺承曰。此門月廊。古有墻壁。今則頹圮。每於設場時。未免設布帳之弊。仍舊修葺。俾無此弊也。由貳極門還內。
정조 9년 · 강
召見承旨李祖承于重熙堂。仍行科次。
정조 9년 · 목
予曰。抄啓文臣與儒生同製。而抄啓科作大勝。亦云神速矣。先呈誰也。祖承曰。下番翰林。又爲先呈矣。○敎曰。秋到記殿講居首幼學張相吾。製述居首進士金復仁直赴殿試。製述之次進士權熻直赴會試。製述草三下次上。講略粗以下賞典。幷依例捧傳旨。又敎曰。入格儒生。明日待令。
정조 9년 · 강
黃海監司嚴思晩疏辭新除藩任。賜例批。
정조 9년 · 강
給海西漂溺恤典。
정조 9년 · 목
敎曰。觀此海伯狀本。三昨之雨。未免過多。人家亦有漂溺云。各別接濟。亦令會付穀。參量題給。俾卽奠居。恤典亦爲着實題給。雨後農形。詳細狀聞事。回諭。
정조 9년 · 강
遣承旨。詣 永祐園補土役所。看審。
정조 9년 · 강
命進御人蔘養胃湯。命自今日一貼式煎入。榻敎也。
정조 9년 · 목
予曰。　永祐園行將畢役。誠萬幸。予雖未躬詣董役。一心憧憧矣。祖承曰。初五日似當畢役云。可謂不日成之矣。
정조 9년 · 강
召見奉審承旨李亨元于誠正閣。
정조 9년 · 목
永祐園奉審後入未也。予曰。奉審役處果何如。而何當畢役乎。亨元曰。臣遍審役處。自 園所至入首處。幾爲數十步。左右深谷。幾至六七丈。此處工役最鉅。而補土平然。果善爲之。此外役處。亦皆完固。安樂峴鋪石。則峴東西合爲九十餘步。峴底水激沙汰處。以碎石鋪之。衣莎其上。今日內當告訖矣。予曰。來龍亦皆隨處奉審。而役亦告畢乎。亨元曰。來龍役處。亦皆完備。 懷陵舊路役處。長至廾餘步。廣爲十餘步。明日亦當畢役云矣。予命廣州府尹權★(礻+嚴)入侍。予曰。爾新自湖中來。年事果何如。★(礻+嚴)曰。早移者無欠。晩移者爲六分一。立秋後日氣連好。故晩移者。亦皆可食云矣。予曰。今番冷雨。無所害否。★(礻+嚴)曰。似不至大段爲害矣。予曰。廣州邑事。久値空官。甚可悶。爾須下往善爲之。
정조 9년 · 강
召見監印郞廳李家煥申大年及入格儒生于誠正閣。
정조 9년 · 목
予曰。續典增條添刪中。已爲釐正者。趁進上前。頒布外方。以爲開刊好矣。予曰。都承旨爲翰林乎。李致中曰。曾經翰林矣。爲繡衣乎。致中曰。四爲御史矣。予曰。作宰幾處乎。致中曰。待罪三處矣。予曰。至今不得爲道伯。亦可怪矣。仍命提調趙時俊持湯劑以入。時俊曰。 王大妃殿進御湯劑。醫官以爲以十貼爲限。似好云。何以爲之。予曰。先用十貼後。問于醫官停止好矣。
정조 9년 · 강
命安聖彬上疏還給。承旨遞差。
정조 9년 · 목
疏略曰。到記製述試官擬入時。李集斗排擬。至蒙天點。今於事過之後。始聞集斗前已坐罷。姑未蒙敍。莫重試望。不能照檢。玆敢首實。亟降威罰。○敎曰。李集斗之未敍冒參。雖甚率爾。安聖彬之不察混擬。尤爲疏忽。此上疏還給。當該承旨遞差。
정조 9년 · 강
遞掌令李師曾盧廷良。司諫安廷鉉。獻納曺允大。正言安策崔烜。以姜垣柳河源爲掌令。李身晦爲司諫。鄭萬始爲獻納。成種仁鄭致淳爲正言。
정조 9년 · 목
政院以兩司或在外未差未署經未肅拜啓稟。敎以。在外及未肅拜人許遞。前望單子入之。待明朝牌招署經。
정조 9년 · 강
賑恤廳以遺棄兒乳養人給料啓。
정조 9년 · 목
該廳啓言。典醫監洞路邊。得六朔遺棄男兒。本洞金召史欲爲乳養。故依節目給料。
정조 9년 · 강
遞承旨鄭宇淳。以徐龍輔李祖源爲承旨。
정조 9년 · 목
敎曰。右承旨聞有實恙。許遞。又敎曰。承旨前望單子入之。待下批牌招察任。
정조 9년 · 강
御春塘臺。召見承旨徐龍輔李祖承。仍行壯勇衛武藝廳講藝。
정조 9년 · 목
予命入直壯勇衛武藝廳講藝入內。司僕調馬。炊飯以饋。予曰。此古所謂禁旅。常常肄習。卽安不忘危之意。爾等不可不知。予命右承旨李祖承入侍。予曰。省記誰也。祖承曰。姑未停當矣。仍奏曰。藥房提調持湯劑來待閤外矣。予曰。自差備入之。
정조 9년 · 강
正言成種仁避嫌乞遞。賜批。
정조 9년 · 목
避嫌略曰。薇垣除命。適下於玉署就直之際。他不暇顧。遽呈肅單。及承聖敎。以不帶喝隸。經詣臺廳。至勤問備。臺體自損。其何敢晏然乎。請遞臣職。批以。勿辭。退待物論。
정조 9년 · 강
判府事金熤陳箚請往省先壠。賜批。
정조 9년 · 목
批以。卿其依所請往省。仍命遣史官傳諭。
정조 9년 · 목
批以。愼度漸臻差復。爲卿甚幸。卿其安心。益加愼攝。竢間卽起視事。仍命遣史官傳諭。
정조 9년 · 강
遞執義尹長烈。掌令柳河源。司諫李身晦。獻納鄭萬始。以李聖圭爲大司憲。朴天行爲大司諫。李敬一爲執義。李鼎運爲掌令。洪宗藎爲司諫。趙濟魯爲獻納。
정조 9년 · 목
政院以諫院無以備員啓稟。敎以。兩司在外及未肅拜人。幷許遞。與未差之代。前望單子入之。待下批牌招署經。
정조 9년 · 강
永祐園補土役事。命姑停。
정조 9년 · 목
敎曰。雨勢如此。補土及鋪石役事。姑爲停止。待快晴始役。今日則堂上以下牌將休息。自明日始役事。卽爲分付役處。又敎曰。俄見草記。以明日復命爲言。今日之雨。工役似或未就。晩後有開霽之意。已放之役軍。不必還聚。明日從容爲之。再明日復命事分付。
정조 9년 · 강
遞承旨李致中閔台爀。以沈豊之柳烱代之。
정조 9년 · 목
敎曰。擧措已有做錯。所對亦近周遮。當該承旨遞差。又敎曰。不爲仕進承旨許遞。與未差之代。前望單子入之。待下批牌招察任。○政院以烱罷散啓稟。敎以。敍用。
정조 9년 · 목
敎曰。下鑰前開政。京試官及都事。幷爲差出事分付。
정조 9년 · 강
命通津海南兩倅改差。今日政差出。
정조 9년 · 목
敎曰。秋務方殷。此時守令不可曠官。通津海南兩倅所坐。皆屬再犯。自在當罷之中。有難遲待其拿來後照律。兩邑守令。姑先改差。今日政差出。待下批。明日辭朝。
정조 9년 · 강
命洪忠監司狀啓還下送。
정조 9년 · 목
因洪忠監司李得臣狀啓。敎以。觀此狀本。祗受有旨。字句多有誤書處。必是政院成帖時。不能照檢之致。當該承旨推考。原狀啓還下送。使之改修正上送。
정조 9년 · 강
遞全羅道京試官成種仁。
정조 9년 · 목
敎曰。全羅道京試官成種仁時帶臺職許遞。今日政差出。
정조 9년 · 강
命北評事沈樂洙明日辭朝。
정조 9년 · 목
敎曰。監試初試試期。只隔旬餘。北道掌試之人辭朝。豈可如是遷就。況於該曹草記。有申飭之命。則尤何敢乃爾。北評事沈樂洙。使之明日辭朝。
정조 9년 · 강
命侍從堂下違牌坐罷人。幷敍用。
정조 9년 · 강
命吏曹參議黃昇源禁推越俸。
정조 9년 · 목
敎曰。人定前入來。四更已過。守令望筒。尙不書入。此等銓官。前所未見。吏曹參議黃昇源禁推。又敎曰。吏曹參議越俸三等。
정조 9년 · 강
命寧遠會錄軍官減罷。
정조 9년 · 목
備邊司啓言。頃因平安監司鄭一祥狀啓。兵營所管會錄軍官布覆啓分付矣。卽見査啓。則兵使李漢泰所報。以爲新設軍官。卽會錄軍官。己巳良役變通時。除出寧邊等七雄邑。除番軍官身錢二千五百兩。每年會錄於本營。句管於備局。作爲緩急之需矣。至己卯査正時。江西等三邑。以民力之難支。許令減罷。寧邊等四邑。仍舊置之。以其四邑所捧一千四百兩。年年會錄。而亦非本營支放者。前後身錢區處事。自己巳至甲辰所錄。爲五萬六千四百兩內。四萬一千八百九十九兩。因備局關。各年用下於各處。而時留爲一萬四千五百一兩。更令廟堂稟處矣。會錄軍官名色之創立。乃在己巳。此非爲該閫之支放。又非京司之需用。只因寧邊等七邑除番軍官身布之爲排朔官用者。其數夥多。故就其元額中。量宜除出。使之納布兵營。會錄本司。而各邑拘掣於排朔見縮。別設備局軍官名色而徵布矣。及至己卯査正時。江西等三邑。或以闕額之難充。或以民役之煩重。幷爲減罷。今此寧遠之闕額難充。有甚於江西。民役煩重。又不下於龍岡三和。此前道臣之所以有分排移送於他邑之議。而第念會錄軍官。旣非刊册所載。不過一時通變之事。又況本道淸南北良丁之難得。無邑不然。若以二百名之額。猝地移送。則雖祛一邑之害。反貽列邑之弊。其在一視之政。不可無均惠之道。一依江西等邑已例。寧遠會錄軍官。直令減罷。每以寧邊成川順川三邑所捧錢一千兩會錄。請分付道臣。允之。
정조 9년 · 목
以成種仁爲修撰。徐龍輔爲兼輔德。李敬養爲大司成。李翼晉爲全羅左道京試官。李泰永爲洪忠左道京試官。
정조 9년 · 강
分揀守門將吳德弘。
정조 9년 · 목
兵曹啓言。弘化門守門將有頉代吳德弘。改付標受點。使之入番。而初不在家。替直無路。德弘拿處。原單子。請更爲付標以入。敎以。趁門限。未及入來。則元單子微稟後。付標還入受點爲可。而不此之爲。草記措語。只以付標何如爲辭。致使守門將一窠空番者。兵曹事。極爲駭然。該房以此意問啓。吳德弘事。出番人之出他。原非可罪之端。分揀也。
정조 9년 · 강
命犯夜別監李壽百。依更數決棍放送。
정조 9년 · 강
命李得駿等照律。李邦仁等放送。
정조 9년 · 목
義禁府啓言。通津府使李得駿原情。泛稱遲晩。所當請刑。而曾經都摠經歷。請除刑推議處。敎以。草記照律。又啓言。海州前判官兪漢炅曺翬振。請刑推得情。敎以。幷除刑推。以草記照律。又啓言。報恩前縣監李邦仁。請刑推得情。敎以。分揀放送。又啓言。殷山縣監洪聖淵。曾經侍從。請除刑推議處。敎以。三檢時。捏合兩檢。實因敷衍措辭。固有罪矣。與無冤錄所不載有異。特爲附過放送。仍令斯速還官。
정조 9년 · 강
推平安監司鄭一祥。戶曹判書趙㻐。
정조 9년 · 목
戶曹啓言。寧邊量外火田。移屬內庫收稅。請分付。敎以。該道帳案。如三南諸道例。果在本曹。否則道狀中。區別帳內外者。未知何所據。更爲詳考草記。且觀邑報。帳外所餘。以防里中大同之役云爾。則今若割屬京司。是奪順民口吻中物。寧使戎器枵然。決不當移劃。雖以寧邊言之。較諸上等數摠。幷計餘剩。猶且不足。原判付中。旣以不屬官不屬民與否。使之査問。而該邑旣稱添補官需。豈可謂空閒之物乎。該道以劃屬京司。謂無弊端者。殊乖朝家軫念民邑之意。該監司推考。卿曹回啓。未免蹈襲。卿之遜報軟。不可無警。亦爲推考。
정조 9년 · 강
命順天茂長殺獄罪人崔得才等具由狀聞。趙命海等鉤覈。
정조 9년 · 목
刑曹啓言。順天府殺獄罪人崔得才。請依前嚴訊輸款。敎以。順天府殺獄罪人崔得才獄事。本事至虛謊沒摸捉。近來獄案所未見者。今雖十査百査。囚供必當如前奊詬。諸臣收議中。前判書金華鎭。參判洪益弼。以得才蹤跡。歸之於賊漢。此兩說雖似有味。終未免臆斷。惟前道臣趙時偉言。最爲究竟之道。以此疑獄。豈循常規。卽令道伯別定將吏。押領得才。所謂塜墓及援告人有無。一一探示。如無違錯之端。得才停刑。仍令道伯具由狀聞。萬一如前無實。依前同推。期於輸款。茂長縣殺獄罪人桂蟾獄事。伊日醉嘔。旣發囚供。翌朝添損。又爲明據。此或爲一分可恕之端。令道伯別出意見。申飭推官。使卽嚴覈。如有別般疑端。仍卽論理狀聞。又啓言。罪人趙命海。令道臣啓聞稟處。前中軍趙應鉉。請移義禁府處之。敎以。馬牌之限前未卽覓納。胡大罪也。作此至巧惡至暗毒之擧。是可忍也。孰不可忍也。原其指使與造謀。一則中軍趙應鉉。二則中軍趙應鉉也。所謂指使投書者趙命海。而卽應鉉之姓親也。所謂造謀誣引者洪松介。而卽應鉉之妾甥也。命海松介等。爲應鉉設計者。應鉉寧有不識不聞之理乎。渠雖武弁。亦具廉恥。欲免降資之罰。行此舞獄之計。在朝家懲惡之政。先置應鉉於當律。次論命海松介罪犯。然後輕重不至失序。應鉉爲先令該府嚴囚。以待結末。命海處投書一款。與應鉉同謀與否。令道臣各別嚴刑。待直招狀聞。如不直招。依回啓具格封啓。松介處。符同作奸人姓名。亦爲嚴刑鉤覈以聞事。幷以分付。
정조 9년 · 강
永祐園展拜。命依郊幸例擧行。
정조 9년 · 목
敎曰。今番補土工役甚鉅。係是 局內至近之地。雖未能躬詣蕫視。蚤夜一念。憧憧往來。幸因監蕫諸臣之誠勤。聞於今日完役。將以明朝復命云。憧憧之餘。始可得以弛心。明日當詣本 園展拜後。仍行 祭禮。兼告完役事由。以此知悉。道路已念契民之弊。以役所餘軍前期修治。該契人更勿等待修治事。分付戶曹京兆。出官自弘化門。道由館峴。亦爲分付兵曹。 陵謁不遠。 殿宮行禮。亦在旬前後。百官軍兵之弊。不可不念。隨駕軍兵。方欲十分省減。東西班則依頃年例。只時原任大臣六曹堂郞各一員隨駕。留都百官成班祗迎祗送幷置之。近侍及隨駕諸臣服色。堂下則依郊幸例。以常時所着靑天翼磨鍊。還宮時插羽除之。副駕轎除之。轎馬只一雙待令。其餘侍衛節次。幷依擧條批答擧行事分付。又敎曰。明日別雲劍預差。以訓禁將單望啓下。還宮時。與禮曹參判以班列隨駕。
정조 9년 · 강
命補土堂郞以下。明日復命別單及役所形止。今日書入。
정조 9년 · 목
敎曰。補土所堂郞以下。皆令明日復命洞口外或安樂峴近處。堂上率都廳兼監役以下赴役將吏等。從便待候。仍於駕前。親呈入來肅單事。卽爲分付。又敎曰。補土當郞明日詣 園所。當論賞。而姓名別單。役所形止。皆令今日書入。
정조 9년 · 강
命宮園儀進書。以旬前更爲擇入。
정조 9년 · 목
敎曰。宮園儀進書。旣命秋 享前一日爲之。明日園謁相値。以旬前更爲擇入。
정조 9년 · 강
判下兵曹 永祐園展拜時軍兵磨鍊草記。
정조 9년 · 목
因該曹草記。敎以。 陵謁不遠。 殿宮展拜。且在旬前後。軍兵勞苦之弊。不可不念。宜有十分省減之擧。明日動駕時。挾輦軍倭槍手。依京擧動例。各以一百名爲之。先後廂。以禁御出番鄕軍各二哨磨鍊。御營出番騎士。一番隨駕。御將都領。禁軍亦以出番一番隨駕。御前巡牢比常例。各減十雙。駕前旗幟。則招搖旗外。只以號令旗幟排立。餘皆除之。內吹只以四十四名隨駕。侍衛則兵曹摠府堂郞一員。五衛將二員。武兼六員隨駕。寶劍別雲劍外雲劍差備除之。留陣則總戎使率禁御出番鄕軍各二哨。三營入直馬軍留陣事分付。○敎曰。雖未準哨。折半除留番所。折半出用留陣所。
정조 9년 · 강
遞承旨徐龍輔。以趙興鎭代之。
정조 9년 · 강
命前直提學朴祐源仍任前職。
정조 9년 · 목
敎曰。時任行公。只有二提學一人。陪班不可不備員。前直提學朴祐源仍任前職。牌招察任。
정조 9년 · 강
命東營入直二十名。除出替把。餘軍出用陣上。
정조 9년 · 강
分揀吏曹參議黃昇源禁推。
정조 9년 · 목
敎曰。差祭時。不可無銓曹堂上。吏曹參議黃昇源禁推分揀。守令望筒。旣命勿施。更爲入來開政。
정조 9년 · 강
命右捕將具以謙兼察左捕將。
정조 9년 · 목
左捕將趙圭鎭以禁軍別將隨駕也。
정조 9년 · 강
有政。吏曹參議黃昇源。兵曹判書趙時俊進。
정조 9년 · 목
以金履翼爲正言。成德雨爲副校理。李太亨爲副修撰。趙㠎爲通津府使。曺翰振爲珍島郡守。尹守默爲海南縣監。安春君烿廣陵君烻銀溪君稧爲都摠管。
정조 9년 · 강
以李致中爲副摠管。
정조 9년 · 목
敎曰。懸頉摠管許遞。前望單子入之。
정조 9년 · 강
以李敬養爲吏曹參判。前望也。
정조 9년 · 강
命內吹所騎畿驛馬補把。更爲草記。
정조 9년 · 목
兵曹以 永祐園動駕時。內吹所騎京畿驛馬二十三匹補把。請分付道臣。敎以。內吹旣命減數。問于本廳。更爲草記。
정조 9년 · 강
命戶曹判書趙㻐勿待罪。
정조 9년 · 목
戶曹啓言。寧邊等邑火田折受判付內。更爲詳考草記矣。取考臣曹所在文籍。七道量案。皆在庫中。獨關西一道不在。只憑道臣査啓。不復詳審量案有無。率爾覆奏。惶恐待罪。敎以。關西之無量案久矣。卿新叨之。故無怪其未及致察。勿待罪也。
정조 9년 · 목
平安監司鄭一祥以馬牌閪失査覈馳啓。敎以。卿亦難免不能檢飭之失。推考事回諭。
정조 9년 · 강
勘放時囚兪漢炅等。
정조 9년 · 목
義禁府啓言。兪漢炅曺翬振等。各杖六十收贖。奪告身一等放送。李得駿請罷黜放送。允之。敎以。如有功議。各減一等。
정조 9년 · 목
具戎服。乘馬出貳極門。由明政門。出弘化門。路由館峴。至 景慕宮前路下馬。○敎曰。都承旨馳詣景慕宮。奉審以來。○上馬至 關王廟前路。命提學金鍾秀入侍。予曰。久未見卿矣。路次不能從容。還宮後當召見。至安樂峴駐駕。命補土堂上率都廳兼監役以下。親呈肅單。知事具善復等進前。予曰。今番卿等之勞。亦云不少矣。又謂都廳田翊顯曰。募軍都數。爲幾名乎。翊顯曰。都數爲九百九十名。而幾盡放還。卽令今待令。只爲數百餘名矣。予曰。還宮時當見役處。仍欲施賞。以此意曉諭軍人等處也。又命善復等隨後。到齋室肅拜。仍詣 永祐園入齋室。時至。改具翼善冠黲袍烏犀帶白皮靴。乘輿詣版位。行再拜禮。仍詣 園上奉審。詣版位行禮。詣 神位前。上 香獻爵。大祝檢校待敎尹行任。讀祝訖。降復位。亞獻官領敦寧鄭存謙。終獻官判府事徐命善。行禮如儀畢。行辭 園禮。還入齋室。命監蕫堂上知事具善復。禮曹參判李文源。副司直徐有大入侍。又命翊顯等。兼監役李亨達等。相地官具聖元等。別看役安廷輝等。牌將金命淑等入侍。予曰。補土之役。至今未遑。自送卿等。予懷難抑。雖未能躬詣董事。夙宵一念。耿耿于玆。幸因卿等之誠勤。至于完役。喜不可言。日熱近甚。工役且鉅。曠日監董。得無疾苦乎。善復等曰。始役以後。日連淸和。且因軍人子來趨事。莫重工役。不日以完。臣等有何力焉。予曰。昨日又値夜役。牌將軍人之勞苦。亦云不少矣。○敎曰。今番 園役。如是速完。莫非董事之臣殫勞之致。況事關本 園。何賞可靳。補土監董堂上行知中樞府事具善復。內廏馬一匹面給。禮曹參判李文源加資。行副司直徐有大。勞則均矣。旣有往來之殊。熟馬一匹面給。都廳前縣監田翊顯。陞品職備擬。前府使崔靈[雲:I-PERSON]羽加資。兼監役別檢李亨達。參奉趙雲絅。幷陞六。地師具聖元。相當職除授。哨官成夢龍加資。別提李命求察訪除授。別看役嘉善安廷輝。卽封 園時牌將。聞亦士族云。無論內外職。今日政調用。嘉善金夢臣。前後 陵 園 殿 宮之役。無不效勞。亦是封 園時牌將云。善地邊將。今日政除授。嘉善鄭道弘邊將除授。出身田雨浹相當窠調用。牌將折衝金命淑李應燁趙德祚玉器儁王漢佐。司果卞世義李重瑞幷加資。牌將折衝張泳嘉善金祥喜白兌起。折衝趙時恭。幷邊將除授。前萬戶李準源。復屬軍門。出身李聖集封 園時牌將。邊將今日政調用。閑良金重淵崔成旭朴敬淳。皆是封 園時牌將。子枝幷令軍門調用。嘉善呂從周。出身金商鎭韓命喆金宗弼幷加資。嘉善金鼎澤閑良劉泰成。邊將除授。畵員尹命澤。奏時官金復基。令本衙門高品付料。其餘員役工匠等。令該曹從各都監最厚例。米布題給。自願赴役守護軍。特減一年結錢。本 園行首守僕帖加成給。典農等七里民人及司僕諸員之赴役者。當年所受還耗。特爲蕩減。鍊戎臺北漢民人。今番勞役倍蓗。使之從厚施賞。隨率軍各令該營施賞。又敎曰。政官牌招開政。補土堂郞以下賞典。今日政擧行。仍命吏曹參判李敬養入侍。予曰。本 園別檢參奉。次次付陞品職。其代同時差出也。謂文源曰。今欲周視補土役處。自何而登。可以遍審乎。文源持役處圖形進前曰。始自主峯。歷尋來龍。則其將歷歷遍覽。路由 懷陵舊峴。至于安樂峴矣。○改具戎服。乘肩輿出。敎曰。自 園所洞口。至興仁之門。捧上言。仍進發。隨處駐輿。歷審役處。至安樂峴入小次。命大臣領敦寧鄭存謙。判府事徐命善李福源金熤。監董堂上具善復李文源徐有大入侍。予曰。始役以後。一念憧憧。今來幸至完役。日氣又此淸朗。俄纔歷審來龍。役處完備。今見磗石之役。又善爲之。莫非監董諸臣誠勤之致矣。敎曰。 園所補土役事監董堂上以下。看役牌將軍兵等。依己丑壬辰 明陵役事時例。各試射放。以此分付。○乘馬進發。敎曰。 園幸時駕前擊錚之類。皆令今日捧供以聞。至 景慕宮前路下馬。敎曰。都承旨馳詣 景慕宮。奉審以來。仍乘馬由館峴。入弘化門。由貳極門還內。
정조 9년 · 강
命都監堂上。依筵敎分給米斗。
정조 9년 · 목
敎曰。俄有下敎於都監堂上。依筵敎。令該廳堂上。親執分給米斗後草記。
정조 9년 · 목
以尹㬦爲副校理。金履鏞爲副修撰。朴相卨爲相禮。趙尙鎭爲大司成。洪大淵爲 永祐園參奉。初仕也。
정조 9년 · 강
命以今日賞典加資及除膱人。幷令今日謝恩。
정조 9년 · 강
初九日。 景慕宮命展拜。
정조 9년 · 목
監印廳以宮園儀進書。以今月初九日啓稟。允之。敎以。仍以進書時服色。當詣 景慕宮展拜。仍行奉安儀。伊日適値秋 享大祭。受 香奉安後。親行省牲省器。還宮。以此知悉。宮園儀奉詣時。安于腰輿。校正諸臣隨後。而班次則依上册印時例。駕前陳列。路由弘化門館峴。亦以此意分付。○兵曹啓言。 景慕宮展拜命下矣。在前。禁軍以入直擧行。前後廂軍兵。以內外營入直出用。而直處量宜除置。訓將都領隨駕矣。今亦依此磨鍊乎。敎以。今亦依此施行。
정조 9년 · 강
給海西渰沒別恤典。
정조 9년 · 목
敎曰。觀此海伯狀本。本道四邑。雨水過多。民舍被溺數甚夥然。渰沒亦至此多。聞甚矜慘。豈可無別般慰恤之擧。被溺民戶。分等依近例。別施恤典。其中全家被災者。新舊還停退。申飭道伯。各別顧恤。俾卽奠接。勤慢從當憑處。以此嚴飭。渰沒民人等身布還上倂蕩減。形止狀聞事分付。本道民事。難望登熟。且今大比試期不遠。凡係供億。各別節省。毋或一分貽弊民邑事。一體嚴飭。
정조 9년 · 강
命賞試射。春塘臺爲之。
정조 9년 · 목
敎曰。己丑鶯峯役事時。則子來軍數多。賞試射。　親臨於郊館。而今番則不過堂上都廳及牌將隨率軍等而已。依己丑八月 明陵補土畢役後賞試射例。不必設場於郊館。處所以春塘臺爲之。日子以初十日爲之。服色亦依其時 下敎。以戎服擧行。試官令政院依例備擬受點。
정조 9년 · 목
社稷 景慕宮秋享。在明日也。
정조 9년 · 강
王大妃殿進御人蔘粟米飮。今姑停止。加味異功散。命自今日一貼式。限三貼煎入。榻敎也。
정조 9년 · 강
命進御人蔘養胃湯前方中。減人蔘二分。自今日煎入。榻敎也。
정조 9년 · 강
行藥院入診于誠正閣。都提調徐命善。提調趙時俊。副提調沈豊之。
정조 9년 · 목
予命醫官入診置之。又命來待諸臣入侍。予曰。昨日安樂峴役處。卿等皆見之耶。予意則極爲張大矣。命善曰。役處雖甚張大。完備甚爲神速。且連値潦雨。子來之民。可謂不日成之矣。予曰。自始役之日至今日。可謂無日不雨。 園役如是速完。此莫非董事之臣殫勞勤誠之致。命善等曰。以臣等賤見。役處自此生顏。果然好矣。予曰。明日宮園儀奉詣時服色。何以爲之。而校正諸臣亦皆隨班耶。上册印時。校正之臣。皆已隨班。亦以此例擧行。似好矣。校正大臣李福源曰。處所以何處爲之乎。予曰。上國朝寶鑑之時。處所以春塘臺爲之。而其時節次。極甚張大。百官皆參班。服色以朝服用之矣。明日 景慕宮展拜後。仍行奉安儀。親行省牲省器。百官之臨時改服。似有窘速之弊。仍用朝服也。此係本 宮之大事。進書時節次與處所。一依上寶鑑例爲之。禮判與檢校直提學出去。取考節目以奏稟事。堂上金履素曰。奉安時時刻。何以爲之。予曰。出宮時仍爲之。而當有下敎矣。予曰。北評事果不欲下去乎。試期不遠。日子漸迫。且於昨日申飭之後。終不欲下去云。國綱所在。焉敢如是遲滯。更爲嚴飭。今日內下直也。予曰。近日潦水。誠可悶也。昨見海伯狀啓。則四邑雨水過多。民舍之被溺。人命之渰沒。至於此多。聞甚矜惻。豈無朝家慰恤之擧。亦依近例。別施恤典也。徐判府事亦見此狀啓耶。命善曰。狀本雖未及見。俄者得聞。而民命之致斃。若是夥然云。甚可慘惻矣。
정조 9년 · 강
命安樂峴輦路及橋梁。完實修治。
정조 9년 · 목
判尹鄭昌聖啓言。安樂峴今旣修治。而峴下兩邊。皆是民畓。故每値夏潦。則田水左右泛溢。輦路及橋梁。乍築旋圮。不可不疏通水道。然後可免每每潰決之患。而其下民畓。勢必損傷。是爲難處矣。敎以。出擧條。與補土堂上相議。以爲完實修治之地也。
정조 9년 · 강
命宮園儀進書時。讀序文除之。
정조 9년 · 목
判府事李福源啓言。宮園儀進書時。依寶鑑例擧行。有命矣。讀序文一節。磨鍊乎。敎以。今番則除之也。
정조 9년 · 강
命糧餉廳屯田隱結査括。嚴飭修報。
정조 9년 · 목
戶曹判書趙㻐啓言。糧餉廳屯田爲七千餘結。而時起收稅。不過二千餘結。陳荒之頉。殆至五千結之多。此是猾吏奸民輩。欺罔隱漏之故。而守令鮮能覈察。漏結雖多。全不査括。以致軍需之難繼。每以戶曹經費移下貸用。筵稟申飭。非止一再。而慢忽如前。今年則各別嚴飭。使之別定監色。一一踏驗。從實修報。而亦自本廳抽栍摘奸。如有以起爲陳。虛實相蒙之弊。當該守令從重嚴勘。監色刑推定配。以爲懲勵之意。出擧條。請預爲申飭。從之。
정조 9년 · 강
命譯科者冒赴小科嚴飭。
정조 9년 · 목
判尹鄭昌聖啓言。臣待罪譯院。而適有言端。故敢達矣。每當科時。院生輩之出入場屋。雖非異事。其中已登譯科者。法不當冒赴於小科。而間多隨人冒入云。不但禁令之漸弛。近來科場之不嚴。亦甚可駭。此後嚴加申飭。已登譯科者。或攔入現捉之。則當該行首院任掌務官重勘宜矣。從之。
정조 9년 · 강
命倭館修改時材木烙給。
정조 9년 · 목
工曹判書金華鎭啓言。慶尙監司鄭昌順狀啓。以倭館修改時容入材木。萊府近處松田中。不合船材者。依例烙給事。統使處令廟堂稟旨分付爲辭矣。前已筵稟行會。而數爻成册。今已報來。就議大臣後。依例烙給。請分付統使處。敎以。係是應行之事。依狀請施行。
정조 9년 · 강
命銅龍門軍兵入直處所。本營主管。
정조 9년 · 목
禁衛大將徐有大啓言。銅龍門軍兵入直處所狹窄。略干間數添造以給。然後可以容接。故敢達。敎以。此後依司僕例。軍兵內入直處所。本營主管擧行。
정조 9년 · 목
承旨沈豊之啓言。試期迫頭。而平安南道京試官李敬一方帶臺職。何以爲之乎。敎以。本職許遞也。
정조 9년 · 강
命犯分敗俗懲創之道。播告曉諭。
정조 9년 · 목
刑曹判書洪良浩啓言。伏見擊錚原情。多有關係風化與紀綱者。竊有所懷。敢達矣。夫法者禁於已然。禮者防於未然。故 先王之制。失禮則入刑。聖人之訓。導禮先於齊刑。爲治之本末蓋如是。近來禮敎不興。風俗日渝。獄訟滋繁。有非一朝夕之所矯革。伏見審理判付。風化爲重。按獄爲輕。凡於裁斷。皆以敍風勵俗爲先。此誠定民志之一大機也。自今京外。若有卑幼凌辱尊長。至親爭財相訟。吏隸告訐官長。下賤侵侮士夫者。先治其犯分敗俗之罪。然後本事若有不可不聽理者。亦存輕重之序。俾知耻格之方。則小民庶有惑感悟懲創之道。以此先事告戒。自當畏法而遠罪。以此出擧條。內而法司。外而諸路。播告曉諭。請使民咸仰朝廷敦風之德意。從之。
정조 9년 · 강
命北評事沈樂洙。各別催促。當日辭朝。
정조 9년 · 강
遞承旨李亨元李祖源。以李文源徐鼎修代之。尋遞文源鼎修。以李秉模金夢華代之。尋遞秉模。
정조 9년 · 목
亨元祖源不爲仕進。敎以。許遞。前望單子入之。又敎曰。新除授承旨牌招察任。又敎曰。左承旨許遞。前望單子入之。又敎曰。違牌承旨許遞。前望單子入之。待下批。牌招察任。又敎曰。引避承旨許遞。前望單子入之。
정조 9년 · 목
敎曰。明日侍臣當爲備員進參。違牌及未肅拜傳旨未下。在外人及執事差定人。幷許遞。以在京無故人。今日政差出。待下批牌招察任。又敎曰。在外及未肅拜玉堂許遞。今日政差出。○以李東旭爲執義。李顯默洪樂恒爲副校理。李命植爲刑曹判書。金頤柱爲刑曹參判。鄭萬始爲副應敎。金思穆爲禮曹參判。兪彥修爲司諫。宋銓爲獻納。朴長卨爲掌令。柳畊爲正言。李敬一爲副應敎。尹長烈徐美修爲校理。李泰永爲應敎。
정조 9년 · 강
命宗親府金川土地收稅。令戶曹稟處。
정조 9년 · 목
宗親府啓言。黃海道金川地折受處。自癸卯年移屬訓局之後。因其本府淸寒難支。訓局折受全羅道順天地山火田六十結。訓將筵稟後草記給代。自本府兩年收稅矣。此地以龍洞宮廢棄之地。今爲還屬本宮。已爲啓下後。自內需司移文本府矣。本府則受賜之地。中間見失。當初折受金川土地。還屬本府。請依前收稅。敎以。係是田沓事。令戶曹稟處。
정조 9년 · 강
命元在夏等刑配。趙時種拿勘。
정조 9년 · 목
戶曹啓言。因禮山民人宋今石等上言。有籌司詳考決給之命。而旋因筵敎。移下臣曹。幷與平澤野里坪事而草記。命下矣。內需司牒呈。恩彥宮房手本。平澤野里坪雇馬堰。禮山綠野坪國師堂洑査報事。自本曹依判下。發關本道。使之査實報來矣。野里坪雇馬堰。則本道査報以爲。此堰旣以校院及衆民量付泥生之地。三年後當給本主之物。而初買之尹哥。轉賣於元在夏。在夏與畓主柳偗。有所爭詰。則此堰之爲民土。渠已明知。而敢生橫奪之計。初賣宮房。末告訓營。設計叵測。畢竟復爲瞞告於宮房。至有入啓行査之擧。自本道嚴處計料云云。綠野坪國師堂洑事。該道尙不査報。姑未覆奏。觀此禮山民人上言。則以爲國師堂洑。卽巨洑也。丁未年。※驪州居李漢明。來築一年洑於民洑之下。良貝狼狽而歸。其後漢明之子意亨。稱以渠父良貝狼狽。請其一年築洑。望其秋後酬功。而民不許之。則肆然起訟。其非理之罪。詳在巡營本官題辭及立案中。屢訟屢屈。納于訓局。又納宮房。自官家脅驅農民。直爲打量。特蒙天恩云云。元在夏李意亨欺瞞宮房。侵虐鄕民。幷令本道刑配。至若禮山縣。則當該守令。只憑瞞告。直欲定稅。合施譴責。而因民上言。論罪邑倅。有乖事體。亦關後弊。置之。査報之命。已過半年。一向延拖。道臣請推考。敎以。刑配事。幷依允。至於禮山事。當初許畵該宮房。豈欲貽一毫民弊也。意謂在民無甚係關故耳。昨日民人上言中呼籲之說。雖不足取信。俄見該宮手本。有下本曹稟處之命矣。草記中無此語。內司似未及移牒而然。大抵本土地財主之誰某。姑捨是。設令李哥儒生。眞是主人。旣屬折受之後。先觀民情之便否。然後始許決給。在所當然。況以宮庄非理進告事。前後飭敎何如。日前陳告人勘罪。又不啻嚴截。則爲守令者。乃反中主李哥之說。百般侵虐土民。所謂報使辭之謊譫。決非常性人所爲。以手本所錄梗槪觀之。殆有甚於彼隻上言中構捏。此必該倅趙時種甘受李哥之囑。有此怪底擧措。日昨以土地事狀辭之曚然。該道伯猶且問備。況如渠幺麼邑宰乎。到今手本中。旣載報辭。執此論勘。似無因民罪倅之嫌。時種令該府拿問重勘。以懲日後他守令。道臣問備事。行査雖有遲滯之失。本訟文案。足可謂開眼。比前道臣之儱侗。自有涇渭。勿推。
정조 9년 · 목
該曹啓言。慶州居幼學孫相欽。爲其父黜案伸冤事也。請勿施勘處。敎以。旣有年前飭敎。更爲申飭。無至有稱冤之弊。又啓言。平壤居船人張以柱。爲其江華府卸水別將。越入黃平兩道。勒捧濫稅事也。沁校之越境捧稅。令本都査出。捉送海營。定配於捧稅之地。濫捧之錢。亦令徵給。更爲發關黃海道臣及江都守臣。詳査狀聞後。請稟處。敎以。國有法綱。焉敢乃爾。待新伯下去。卽爲詳覈狀聞。又啓言。西部居申夏平。爲其位沓還退事也。請勿施嚴處。敎以。法曹若能善處。豈有此猥越之訴乎。又啓言。楊州居幼學金信潮。爲其父定配請放事也。請勿施。敎以。依前下敎。卽爲行會。又啓言。鐵山居李仁玉。爲其前府使私自加分耗米及勅庫屯租。作錢取用。終不得捧。渠父鳴金定配云矣。請勿施。敎以。極爲猥越。勿施。又啓言。羅州牧笞士島居文重載。爲其石轟土薄。屬於黑山島之鎭下。不勝鎭屬之橫侵矣。係是土稅。請令戶曹稟處。敎以。分付該道。從便決給。又啓言。機張居金振玉。爲其均役漁鹽船稅上納。自是節目。渠之四寸擧行時。均錢貸用。不爲還報云矣。請勿施。允之。敎以。本事比黃哥原情。猶屬緦功之察。勿爲照律。今番擊錚中。以猥濫請勘。倂勿施。又啓言。巨濟居鄭世宗。梁山居金成才。晉州居張召史等原情。自禁府落漏不來。當該都事拿處。三人等。請更捧原情稟處。敎以。以上言之故。昨已入啓啓下。則上言人。又以擊錚人例。捧供於該曹。前所未聞之事。卿曹之如是草記。大關後弊。若此則許多上言。皆可推閱於本曹乎。都事拿處之請。卿等事。尤極駭然。草記堂上。一倂罷職。當該郞廳拿處。又啓言。羅州其佐島居高原昌。爲其羅州所屬其佐安昌兩島。以其無土免稅。玉山大嬪房納稅。丙申年稅納革罷。移付戶曹。而十七斗米。謂之餘米。內需司年年捧去云矣。事係土稅。請令戶曹稟處。敎以。分付該道。從便決給。又啓言。禮山居朴召史。爲其世傳畓推尋云矣。請勿施。敎以。極爲猥越。勿施。又啓言。銀溪驛吏金中彬。爲其孔路使役稠疊云矣。請行關本道。從長釐弊。敎以。旣關民隱。雖非四件。令道臣從長釐弊。又啓言。西部居卞重郁。爲其生祖父買得狗皮契貢物傳至渠叔。而以其妻娚負債。渠父替報其債。渠父與叔俱沒之後。渠叔子斥賣云矣。勿施。請自臣曹詳査決給。敎以。此則風化所關。不可但令勿施。依草記。卞重鉉嚴刑。重郁嚴杖。自本曹決給。更以此事登聞。本曹亦難免不飭之責。以此知悉。又啓言。固城居金召史。爲京江沙工處煙價推尋云矣。請嚴飭放送。敎以。極爲猥越。勿施。又啓言。龍川居民鄭憲等。爲其前府使。爲由吏所幻弄。貽弊多端矣。令道臣査實嚴處。請分付。敎以。極爲猥越。供辭勿施。誠如所訴。民弊則不可不念。令道臣除尋常嚴査決處。果有貽民弊斂民貨之端。使之據實狀聞。又啓言。擊錚人黃泰熙。爲其曾祖資秩職名追復事也。請上裁。敎以。近來隄防。雖曰蕩然。事關戊申庚戌獄案。則渠原情。設令十分信然。爲法官者。不可循例捧供。況此事關係何如。積年不敢擧論之事。今日必欲提起。果是何故。今番擊錚。一幷以草記。幷請勿施。循例捧供啓聞者。只是三度。而此原情在啓聞中。而末端亦無一字措辭。刑堂之意。認以猥濫之罪。謂浮於隄防乎。然則俄筵判堂出擧條申飭之說。又何其太相反乎。此等處若或泛看。來頭之弊。將使戊乙丙丁之逆案。互相符同。次第攙及。擊錚擊鼓。不勝其支當。刑曹當該堂上。幷施削黜之典。使此輩少知朝廷有隄防。本事委折。不可不詳審處之。令吏曹禁府相考前後文跡。仍又就議大臣。令禁府草記稟處。
정조 9년 · 목
箚略曰。 園所重役。不日順成。卽行展省之禮。臣病伏牀第。旣未躬晉於奉審之行。又未趨參於陪扈之班。揆以邦憲。合施重勘。批以。未參何傷。卿其安心勿辭。益加愼攝。仍命遣史官傳諭。
정조 9년 · 강
遣承旨詣 文廟。奉審摘奸。
정조 9년 · 강
御春塘臺。受宮園儀。詣 奉謨堂展拜。仍詣 景慕宮。行秋享。
정조 9년 · 목
具遠遊冠絳紗袍。乘輿至降輿所。降輿陞座。就拜位行禮。奉宮園儀。陪詣宜春門外。詣 奉謨堂。奉安于御書欌。封鎖畢。還至小次。時至。出次詣版位四拜。陞詣 堂內奉審訖。至乘輿所。乘輿詣小次。降輿入小次。 景慕宮奉安宮園儀彩輿至。出次乘輿出明政門。降輿乘輦。至館峴。詣 景慕宮。降輦乘輿入大次。時至。改具冕服。降輿詣版位再拜。陞詣 廟內奉審訖。入小次。○命本 宮都提調金尙喆入侍。仍命其子宇鎭扶入。予曰。卿之今日登筵。可謂異常矣。尙喆曰。脚部尙今不仁矣。仍奏曰。藥物寵賜。不絕於病伏之時。至今生存。莫非聖德矣。予曰。春間之事。今能記有。精神凡節。無異平日。亦爲異常矣。尙喆曰。今日入來。專爲致仕。伏乞特許焉。予曰。朝家所恃者。卽元老也。豈可遽許乎。尙喆曰。臣於國家。實爲無用。留之何益。予曰。久坐似難。先爲退出似好矣。待秋涼。可以登筵否。尙喆曰。或得小差。可以入對矣。予命本 宮提調鄭昌聖入侍。予曰。卿先後校正則盡參。不是偶然。今番不可無賞典矣。昌聖曰。校正之役不甚難。亦是臣分所甘。何賞有哉。予曰。以本宮言之。宮園儀。便是五禮矣。昌聖曰。聖敎誠然矣。○時至。仍具冕服。詣版位再拜。奉宮園儀函。安于欌訖。還復位再拜。禮畢。仍省器如儀訖。出東門外。乘輿至大次。降輿入大次。時至。改具遠遊冠絳紗枹。省牲如儀訖。乘輿至大門外。降輿乘輦。由貳極門還內。
정조 9년 · 강
命進御人蔘養胃湯。自明日停止。榻敎也。
정조 9년 · 강
判下宮園儀親上時賞典。
정조 9년 · 목
敎曰。宮園儀。丙申雖已編成。伊後間多刪潤。今番始得完役。是書矣本 宮典章。事體無異於大典及五禮儀等書。年前寶鑑成書後。親上 太廟。旣用 英陵故事。況是書乎。今日親上之擧。槪有意也。丙申以後鱗次編序諸臣。姑未論賞。親上之後。尤宜有酬勞之典。判中樞府事李福源。丙申編修。己亥跋文撰進。今年增補本校正。御製序文書進。廏馬一匹面給。安東府使柳義養。丙申至己亥校正刊印。勤勞最著。漢城府判尹鄭昌聖。增補校正及原書監印之勞。不下於柳義養。幷熟馬一匹面給。行工曹判書金華鎭。丙申以營建堂上編修。半熟馬一匹賜給。原春監司李時秀。行副司直金宇鎭。己亥監印。兒馬一匹賜給。本 宮令吳翼煥。令年監印。陞敍。親上時對擧禮房承旨李度默加資。禮儀使金履素。堂上執禮金宇鎭。堂下執禮趙弘鎭。捧册官申耆。各半熟馬一匹賜給。擧案執事金履裕金聖規。褥席執事尹羲厚。各兒馬一匹賜給。捧書官朴齊家柳得恭。各上弦弓一張賜給。監董外閣官柳弘之。加一資。資窮則代加。 太廟守僕。本 宮守僕。通禮院事知書員一人。考例施賞。畵員寫字官唱準計士等。令本衙門高品付料。員役工匠。令該曹考例區別。分等施賞。今番賞典。一人雖兼數事。毋得疊授。加資今日政下批。
정조 9년 · 강
左議政洪樂性陳箚請罰。賜批。
정조 9년 · 목
箚略曰。宮園之儀文增修。親上之盛禮克擧。第臣一病三朔。大小常禮。一味闕焉。再昨 園行。今日盛擧。俱未躬參。且昨陳一箚。今陳一箚。重犯瀆撓之罪。亟降威罰。批以。未參何傷。卿須安心勿辭。益加愼攝。仍命遣史官傳諭。
정조 9년 · 강
以趙尙鎭爲承旨。前望也。
정조 9년 · 강
遞承旨趙尙鎭。以李度默代之。
정조 9년 · 목
敎曰。差祭承旨許遞。前望單子入之。仍命先入侍後謝恩。
정조 9년 · 강
命親審時陪從近侍及武臣。一體應試事分付。
정조 9년 · 강
命補土所隨往吏隸及各色軍中擧案未參人。自願應試。與親審時校卒許赴。
정조 9년 · 목
敎曰。今番 園所役事。雖微賤執役之卒。共欲霑惠。況有己丑已例。補土所隨往吏隸及各色軍中。明日擧案未參人。如有自願應試者。一體許赴事。卽爲分付。親審時隨往校卒等。亦爲許赴事分付。
정조 9년 · 목
敎曰。差祭吏曹堂上許遞。前望單子入之。
정조 9년 · 목
以李致中爲右尹。朴祐源爲大司成。姜世晃爲都摠管。
정조 9년 · 강
命綠野坪盜賣人。移送刑曹。價本推給後發配。
정조 9년 · 목
戶曹啓言。因內需司草記。恩彥君房手本禮山綠野坪。平澤野里坪事。處置後草記命下矣。道臣査報。以爲此是校院位畓及衆民量付之地。元在夏瞞告宮房之罪。自本道將欲嚴處云。更無可論。禮山綠野坪。道査姑未上來。而觀此宮房手本。則其事實。與禮山民人等上言。一切相左。自臣曹有難遙度決折於片言之間。而第以手本論之。本邑五度査報。營門再次決給云。而末乃曰營邑未免見欺。不欲以當初約條決給云。則便是自告其理屈見落之證。且揆以訟體。參以事理。野里坪則尹哥元哥遞相賣買。纔囑訓營。復瞞宮房。其間情狀。有不可掩。綠野坪則藉曰其父所築。五十年棄置。猝然起訟。屢訟屢屈。又以訓營及宮房作爲附託憑藉之所。誠極駭痛。盜賣徵於盜賣。宮房自可以推尋本價。民田還他民田。衆怨亦可以氷釋。此草記請置之。允之。敎以。自宮房還推本價於盜賣人處云者。卿之草記。亦有意見。移送刑曹。依前草記刑推。價本盡敎推給後。使之發配。
정조 9년 · 강
眞殿酌獻禮時。命時原任大臣都尉參班。
정조 9년 · 목
敎曰。十三日 眞殿酌獻禮時。時原任大臣都尉。依近例參班。齋宿處所。亦依近例爲之。
정조 9년 · 강
惠慶宮進服香砂君子湯。命自今日停止。榻敎也。
정조 9년 · 강
召見兵曹判書鄭民始于重熙堂。
정조 9년 · 목
予曰。昨日九日製居首人。爲誰耶。民始曰。尹昉之族矣。仍奏曰。臣猥叨銓任。實非堪承。且騎曺便同將任。向日則動駕隔宵。不得已張皇出肅。未知何以則爲好耳。予曰。若一人厭避。則從此人人。勢必皆然。然則銓曹之任。終無歸處耶。民始曰。此則不然。在他人。豈有圖遞之理乎。予曰。不必然矣。
정조 9년 · 강
命輪對。後日次爲之。
정조 9년 · 목
因輪對官望單子。有是命。
정조 9년 · 강
同義禁鄭枋。疏陳病狀乞遞。賜例批。
정조 9년 · 강
兼司書申耆。以母病陳疏徑出。批許救護。
정조 9년 · 강
命大典通編進書處所。以仁政殿爲之。行禮後。當詣摛文院齋宿。
정조 9년 · 목
敎曰。再明日大典通編進書處所。以仁政殿爲之。時原任大臣侍臣參班事分付。事面。與寶鑑及御製差間。服色以袞袍磨鍊。又敎曰。再明日進書行禮後。當詣摛文院齋宿。進書時則侍衛全數磨鍊。齋宿時則別雲劍皆以入直磨鍊事分付。又敎曰。十二日齋宿時別雲劍。以前月齋宿時別雲劍爲之。
정조 9년 · 강
遞承旨趙興鎭。以徐龍輔代之。
정조 9년 · 목
興鎭不爲仕進。敎以。許遞。前望單子入之。
정조 9년 · 강
遞說書尹羽烈。以李敬五代之。